
KRPZ-TN-OKAP-11-008/2025                                                                  Trenčín 28.02.2025

AJ V TOMTO TÝŽDNI APELUJEME NA SENIOROV !

Milí seniori, prostredníctvom našich informačných listov, Vás pravidelne informujeme o podvodných situáciách, kedy ste najčastejšie v ohrození. Cieľom podvodníkov a ich snahy je vyvolať pocit strachu a úzkosti, pri ktorých nemajú seniori veľa času na správne rozhodovanie. Následkom toho, podvodníci vylákajú osobné informácie, požiadajú o platby alebo platobné údaje z karty. Základným pravidlom je, aby seniori neverili cudzím ľuďom, ktorí sa od nich snažia pod rôznymi zámienkami vylákať finančné prostriedky. Nenechajte sa pod vplyvom vyvolanej stresovej situácie dostať do úzkych a vždy reagujte s chladnou hlavou. Je to bezpečná cesta ako sa nenechať oklamať a nestať sa obeťou podvodu. 
V poslednom týždni, sme zaznamenali tri pokusy, kedy išlo o podobné spôsoby spáchania podvodov so známymi legendami, pod ktorými podvodníci vystupovali.
V prvom prípade pokusu podvodu, sa snažili seniorku oklamať pod legendou neexistujúcej platby za elektrinu, vo výške 80,-€. Seniorka zachovala duchaprítomnosť a na žiadny priložený odkaz v SMS správe neklikla a žiadne bankové údaje podvodníkom nevyzradila. Uvedenú vec oznámila polícii.
V druhom prípade, podvodníci skúšali šťastie prostredníctvom legendy neexistujúceho krypto účtu, kedy sa snažili seniorku presvedčiť, že keď si nevyberie 8.000,-€, z účtu dostane pokutu. Seniorka neuverila podvodníkovi s ukrajinským prízvukom, ktorý ju telefonicky kontaktoval a nenechala sa nachytať. Uvedený pokus podvodu oznámila na polícii. 
V treťom prípade, opäť podvodník s ukrajinským prízvukom presviedčal seniorku, že má otvorený bankový účet. Seniorka nekompromisne oznámila podvodníkovi, že nech dá ruky preč od jej účtu a žiadne údaje o účte neposkytla. Taktiež uvedený pokus oznámila na známom telefónnom čísle 158.  
Seniorov, preto opätovne vyzývame, aby boli obozretní voči osobám, ktoré ich osobne či telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali žiadne cennosti neznámym ľuďom, nevyberali svoje úspory pre cudzie osoby, príp. nerealizovali finančné transakcie a nevkladali finančné prostriedky do BITCOINMAT-u na čísla účtov, ktoré sú im nahlásené počas podvodného telefonátu. 
Seniori, nedajte sa oklamať a v predstihu predmetnú skutočnosť ihneď nahláste na známom telefónnom čísle 158. 
V tejto súvislosti, Vás, taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere, práve včasná informovanosť dokáže zachrániť seniorom ich ťažko ušetrené a zarobené úspory.
[bookmark: _GoBack]Nedajte sa oklamať a dodržujte tieto zásady: 
· Nekomunikujte s osobami, ktoré sa v telefóne vydávajú za Vášho príbuzného, lekára, vojaka, policajta, kňaza či inú osobu, ktorá od Vás žiada peniaze, takýto hovor ihneď ukončite!
· Ihneď po telefonáte, si overte, či Vás skutočne kontaktoval Váš príbuzný!
· Obratom im zavolajte, overte si skutočnosti, ktoré Vám boli oznámené v telefóne!
· Nevyhadzujte z okna peniaze a cenné predmety cudzej osobe ! 
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· Nevkladajte finančné prostriedky do BITCOINMAT-ov na čísla účtov, ktoré sú Vám nahlásené počas podvodného telefonátu !
· Nedôverujte prehnane zvýhodneným investičným príležitostiam !
· V prípade akéhokoľvek podozrenia, vopred kontaktujte políciu na čísle 158 ! 

